স্টাফ রিপোর্টার : বিএনপি চেয়ারপার্সন বেগম খালেদা জিয়া ও ছাত্রদল কেন্দ্রীয় সংসদের সাংগঠনিক সম্পাদক ইসহাক সরকার সহ সারাদেশে গ্রেফতারকৃত ছাত্রদল নেতা-কর্মীদের নিঃশর্ত মুক্তির দাবিতে দেশের বিভিন্নস্থানে বিক্ষোভ করেছে ছাত্রদল। সংগঠনটির পক্ষ থেকে জানানো হয়, ঢাকা বিশ্ববিদ্যালয় ছাত্রদলের বিক্ষোভ মিছিল শাহবাগ মোড় থেকে শুরু হয়ে ঢাকা ক্লাবের সামনে দিয়ে রমনা পার্কের গেইটে গিয়ে সমাবেশের মাধ্যমে শেষ হয়। মিছিলের নেতৃত্ব দেন ঢাকা বিশ্ববিদ্যালয় ছাত্রদলের সভাপতি আল মেহেদী তালুকদার ও সাধারণ সম্পাদক আবুল বাশার সিদ্দিকী। ঢাকা মহানগর দক্ষিণ ছাত্রদলের উদ্যোগে বিক্ষোভ মিছিল ঢাকা মেডিকেল থেকে শুরু হয়ে চানঁখারপুল মোড়ে গিয়ে শেষ হয়। ঢাকা মহানগর পূর্ব ছাত্রদলে বিক্ষোভ মিছিল মালিবাগ বাজার রেলগেট থেকে শুরু হয়ে খিলগাঁও কমিউনিটি সেন্টারের সামনে গিয়ে সমাবেশের মাধ্যমে শেষ হয়। রাজধানীর বাড্ডায় মহানগর উত্তর ছাত্রদলের বিক্ষোভ মিছিলে নেতৃত্ব দেন উত্তর ছাত্রদলের ভারপ্রাপ্ত সভাপতি সাখাওয়াত হোসেন সৈকত ও সাধারণ সম্পাদক সাজ্জাদ হোসেন রুবেল। ঢাকা মহানগর পশ্চিম ছাত্রদলের বিক্ষোভ মিছিল দুপুর ১.৪৫ ঘটিকায় মোহাম্মদপুর কেন্দ্রীয় কলেজের সামনে থেকে শুরু করে ঢাকা রেসিডেন্টসিয়াল মডেল স্কুল এন্ড কলেজের কাছাকাছি গিয়ে শেষ হয়। বেসরকারী বিশ্ববিদ্যালয় ছাত্রদলের বিক্ষোভ মিছিল মগবাজার মোড় থেকে মগবাজার রেলগেট পর্যন্ত অনুষ্ঠিত হয়। রাজধানীর এ্যালিফেন্ড রোডে ঢাকা কলেজ ছাত্রদল সাধারন সম্পাদক মিজানুর রাহমান সজিবের নেতৃত্বে বিক্ষোভ মিছিল ও সংক্ষিপ্ত সমাবেশ অনুষ্ঠিত হয়। তিতুমীর কলেজ ছাত্রদল ও হল শাখা ছাত্রদল গুলশান- ১ থেকে বাড্ডা লিংক রোড পর্যন্ত বিক্ষোভ মিছিল করে। কবি নজরুল কলেজ ছাত্রদলের বিক্ষোভ মিছিল লক্ষ্মীবাজার থেকে শুরু হয়ে ধোলাইপাড় গিয়ে শেষ হয়।